ועדת הכספים, כנסת 20, פרוטוקול מספר 685, 2017-03-30 11:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: קביעת סכום ההשתתפות המיוחד בהוצאות התקציב של המועצות הדתיות בהתאם לסעיף 11ב לחוק שירותי הדת היהודיים (נוסח משולב), התשל"א-1971 (אמות המידה) – לשנת 2017.

משה גפני: אני מבין שהגעתם להסכמה לגבי הרשויות שצריכות לתת יותר כסף ממה שהן היו אמורות לתת בתחילת השנה.

משה גפני: מעיין נשר, האם את יכולה להגיד למה הגעתם, מה המצב?

<מעיין נשר: אנחנו חושבים שהקריטריונים הם קריטריונים טובים, דנו ודשנו בהם השנה ובשנה שעברה.

<מעיין נשר: מדובר באותם קריטריונים, הם לא השתנו.

<מעיין נשר: אנחנו חושבים שהקריטריונים האלה חשובים.

<מעיין נשר: כדי למנוע כמה שפחות זעזועים בהשתתפות העיריות בתקציב שירותי הדת, אנחנו מבקשים מהוועדה לאשר את הקריטריונים שחתמו עליהם שרי האוצר, הפנים והדתות.

<מעיין נשר: אנחנו הסכמנו לסייע, בין אם באמצעות המשרד לשירותי דת, בין אם באמצעות משרד הפנים, לרשויות המקומיות שאחוז ההשתתפות שלהן קפץ.

<מעיין נשר: היו סיבות של סוציו, היו סיבות של מועצות שתקציבן גדל מאוד באופן אבסולוטי, דבר ששינה את הקריטריונים שלהן.

משה גפני: כמה כסף זה?

<מעין נשר: בסביבות מיליון 200.

משה גפני: זו העלאה לאותן רשויות?

<עודד פלוס: בית שאן, יהוד, מטולה, עתלית וקדימה-צורן.

משה גפני: זה מיליון 200?

<עודד פלוס: סך כל הגידול הוא מיליון 911.

<עודד פלוס: אם להוציא את נס ציונה, זה מיליון וחצי.

<עודד פלוס: ביהוד זה לא הכל, רק חצי.

משה גפני: אני רואה שיש פה מכתב של השלטון המקומי.

משה גפני: מי שלח את המכתב?

<מירה סלומון: בחנו את סכומי ההשתתפות של הרשויות המקומיות בתקציבי המועצות הדתיות ב-2017 ביחס לסכומים שבהן הן השתתפו ב-2016.

<מירה סלומון: אנחנו ערכנו טבלה, היא מונחת בפני חברי הוועדה.

<מירה סלומון: כמו שאמר אדוני, היא נשלחה למשרד האוצר.

<מירה סלומון: במסגרת הטבלה ציינו 83 רשויות שנדרשות להוסיף סכומים בנוסף לסכומים שאותם הן נדרשו לשלם ב-2016.

<מירה סלומון: אני מבקשת להבחין בין שיעורי ההשתתפות לסכומים.

<מירה סלומון: יש מצבים בהם רשויות מקומיות נדרשו לתת באותם שיעורים, רק סכום הבסיס השתנה.

<מירה סלומון: הדבר הביא לתוספת של 300 אלף שקלים בחלק מהמקומות.

<מירה סלומון: זה הביא לתוספת של מיליון ורבע שקלים בעיריית פתח-תקוה.

<מירה סלומון: אלה סכומים נכבדים.

משה גפני: למה הסכום גדל?

<הילה זהבי: סך כל הסכום הכללי של תקציב המועצות הדתיות גדל.

<הילה זהבי: כשאתה לוקח את ה-75% מ-262 מיליון ש"ח ב-2017, אתה רואה שהסכום גדל.

<הילה זהבי: עיריית פתח תקווה צריכה להוסיף 100 מיליון שקל.

משה גפני: יש דברים אחרים שעיריית פתח-תקווה צריכה להוסיף כספים מ-2016 ל-2017?

<מירה סלומון: אנחנו לא יודעים אם עיריית פתח-תקווה צריכה להוסיף סכומים בתחומים אחרים.

<מירה סלומון: אני מתארת לעצמי שכל רשות מקומית בודקת את סדרי העדיפות שלה כשהיא מאשרת תקציב.

<מירה סלומון: התקציב לא עובר זהה משנה לשנה.

<מירה סלומון: כאשר מדובר במועצות הדתיות, בשנת 2016 הסכום היה קטן יותר.

<מירה סלומון: למרות ששיעור ההשתתפות זהה בפתח-תקווה, הסכום שבו היא צריכה להשתתף גדל משמעותית.

<מירה סלומון: כפי שהתחלתי להסביר, 83 רשויות מקומיות צריכות לשאת בתשלומים מעבר.

משה גפני: אין במכתב שלכם את אותן רשויות שתקציבן קטן.

<מירה סלומון: נכון.

<מירה סלומון: בחלק מהרשויות המקומיות זה היה בעקבות שינויים בשיעור, בחלקן בעקבות שינויים בבסיס התקציב של המועצה האזורית.

<מירה סלומון: אם אנחנו מדברים על 108 רשויות מקומיות סך הכל, 83 רשויות מקומיות צריכות להוסיף סכומים.

<מירה סלומון: מתוכן בדקנו כמה תושבים יש בכל רשות מקומית.

<מירה סלומון: אמרנו שהרשות המקומית תספוג שקל לתושב, כאשר ההפרש ישולם על ידי המדינה כשיפוי בגין השינוי הדרמטי כל כך שנעשה באמצע השנה.

משה גפני: מה זה "שינוי שנעשה באמצע השנה"?

משה גפני: ידעתם שייקבעו אמות מידה, זה כתוב בחוק.

משה גפני: מה חשבתם שיהיה, שזה יהיה 60/40?

משה גפני: פעם זה היה, היום זה על פי החוק.

משה גפני: היום זה היום האחרון, לכן כינסתי את הוועדה.

<מירה סלומון: נכון.

<מירה סלומון: קיווינו שהאוצר יקבע שיעורים.

<מירה סלומון: נותרו 41 רשויות מקומיות שנדרשות לשיפוי לפי המודל שהצענו, בעלות של כ-4.3 מיליון ₪.

<צביה סעדון: השיפוי נועד לסייע לרשויות בתקצוב מאוד גבוה, למשל עיריית באר שבע שנדרשת לממן 75% מתקציב המועצה הדתית.

<צביה סעדון: הקריטריונים שנקבעו אינם שוויוניים.

<צביה סעדון: יש עדיפות מאוד גדולה לרשויות קטנות.

<צביה סעדון: אפשר לראות שרשות עם 24 אלף תושבים תקבל 3 נקודות, ורשות בסוציו אקונומי 1 תקבל נקודה אחת.

<צביה סעדון: יש העדפה של רשות קטנה.

<צביה סעדון: הקריטריונים האלה אינם שוויוניים, הם נותנים עדיפות לקטנים.

<צביה סעדון: מה שנעשה בשיפוי זה שהגדילו את אי השוויון הזה, באו ונתנו עדיפות לרשויות קטנות.

<צביה סעדון: עיריית באר שבע אינה נכנסת במסגרת השיפוי שנקבע פה.

<צביה סעדון: עיריית באר-שבע קיבלה שיפוי מתחילת השינוי בקריטריונים.

<צביה סעדון: השיפוי בוטל בעקבות עתירה לבג"ץ.

<צביה סעדון: עיריית באר-שבע נפגעת פעמיים: בשנת 2016, אחרי שהתקציב שלנו נסגר וקיבלנו את ההודעה על הביטול של השפוי, ועכשיו, כשאנחנו באים לכאן ולא מתייחסים לעניין הזה.

<צביה סעדון: אנחנו נדרשים לתקצב 75%.

<צביה סעדון: זה שיעור לא מבוטל.

<צביה סעדון: נדרשת תוספת תקציבית של כ-2 מיליון שקלים.

ישראל אייכלר: המועצה הדתית בגבעת זאב טוענת טענה שאדוני צריך לקחת בחשבון.

ישראל אייכלר: ישנם יישובים, למשל חיפה, ירושלים וכו', שהקריטריון לפי מספר האנשים מאוד צודק.

ישראל אייכלר: המועצה הדתית בגבעת זאב כוללת את הר שמואל, את אגן האיילות.

ישראל אייכלר: יש בעיות קשות עם התקצוב.

ישראל אייכלר: אני יודע שבגבעת זאב המקווה הוקם על ידי התושבים, לא על ידי המועצה הדתית.

ישראל אייכלר: סך הכל דובר על השתתפות המועצה בהחזקת המקווה.

ישראל אייכלר: משרד הדתות, העירייה והמועצה הדתית רצו לעזור.

משה גפני: מי הפריע?

ישראל אייכלר: אני יודע שעודד רוצה.

משה גפני: אם כולם רוצים, למה זה לא קורה?

ישראל אייכלר: בירוקרטיה משפטית.

ישראל אייכלר: יו"ר המועצה הדתית בגבעת זאב כותב לנו שעד שלא יוסיפו 220 אלף שקל להר שמואל ולאגן האיילות, המקווה הזה לא יוכל לפעול.

משה גפני: הטענה היא טענה נכונה.

משה גפני: אגן האיילות והר שמואל הם ישובים נפרדים לחלוטין .

<עודד פלוס: מתייחסים לשירותי הדת כאל איזה שהוא סרח עודף שהרשות המקומית לא צריכה לממן.

<עודד פלוס: למה הטענה הזאת מקוממת?

<עודד פלוס: אני רוצה לגעת בפתח תקווה ובבאר שבע.

משה גפני: אין שינוי באמות המידה.

<עודד פלוס: ברור שלא.

<עודד פלוס: אני מדבר מבחינת הסכום האבסולוטי שהן צריכות להוסיף.

<עודד פלוס: כולנו מכירים את האופי של העיר פתח תקווה.

<עודד פלוס: פתח תקווה היא עיר שיש בה ציבור דתי לאומי גדול, ציבור חרדי גדול, ציבור מסורתי גדול.

<עודד פלוס: התקציב של עיריית פתח תקווה, אם מסתכלים בנתוני 2015, הוא מיליארד 611 מיליון.

<עודד פלוס: ההשתתפות של עיריית פתח תקווה היא 9 מיליון 753.

<עודד פלוס: 0.61% מתקציב עיריית פתח תקווה הולך לשירותי הדת.

<עודד פלוס: נתוני הביצוע של עיריית באר-שבע ב-2015 הם מיליארד 432 מיליון 632 אלף.

<עודד פלוס: ההשתתפות של עיריית באר שבע היא 7 מיליון 790 אלף.

<עודד פלוס: מדובר על 0.53%.

<עודד פלוס: לקחנו את כל הרשויות ב-75%.

<עודד פלוס: יש רשימה לא קטנה של רשויות.

<עודד פלוס: אף אחת מהרשויות לא מגיעה לאחוז.

<עודד פלוס: אנחנו מותקפים פה.

משה גפני: הם אומרים את המצוקה שלהם.

משה גפני: לא מדובר בהתקפה.

משה גפני: יש צדק במה שהם אומרים ובמה שאתה אומר.

<עודד פלוס: אני חייב לחלוק על אדוני.

<עודד פלוס: אני חושב שאין צדק בטענות שלהם.

משה גפני: יש צדק בטענות שלהם.

<עודד פלוס: שהרשות המקומית משתתפת בחצי אחוז מתקציבה בתקציב שירותי הדת?

<עודד פלוס: אני מאוד אשמח שמשרד האוצר יוסיף כסף לתקציב המועצות הדתיות, אבל אנחנו היינו רוצים שהכסף הזה ילך לשירותי הדת, לא לרשויות המקומיות.

<עודד פלוס: ראינו את שיעורי ההשתתפות שלהן.

<עודד פלוס: אם נותנים 20 מיליון שקל לתקציב המועצות הדתיות במשרד הדתות, ונותנים עוד 30 מיליון מהרשויות המקומיות, זה דרמה, זה לשדרג את שירותי הדת, זה לתת מענה לדברים שאומר חבר הכנסת אייכלר.

<עודד פלוס: אנחנו מבינים ומכירים בבעיה של גבעת זאב.

<עודד פלוס: אנחנו מכירים את הפריסה, מבינים את המורכבות של היישובים האלה.

<עודד פלוס: בלא מעט יישובים ביהודה ושומרון יש את הבעיה.

<עודד פלוס: את העניין של המקוואות הבאנו לוועדה שדנה ברזרבת שר.

<עודד פלוס: נתנו כסף למקווה בהר שמואל ולמקווה באגן האיילות.

<עודד פלוס: אמרנו להם שאנחנו מוכנים ללכת איתם.

<עודד פלוס: אנחנו מקווים שהנתונים שלהם ישתנו, שהאוכלוסייה שלהם תגדל, ואז תקציב המועצה הדתית בגבעת זאב יעלה.

<עודד פלוס: אם כל תקציב המועצות הדתיות יעלה, כמובן שגם גבעת זאב תהנה מזה.

<מעין נשר: צוות דתות ושיכון באגף התקציבים מלווה את שירותי הדת כבר כמה שנים, הוא מכיר בחשיבות ובצורך לממנם.

<מעין נשר: בתחילת השנה הוספנו כסף לשירותי הדת.

<מעין נשר: ב-2018 תהיה תוספת נוספת.

משה גפני: איזו תוספת?

<מעין נשר: תוספת לתקציב של המועצות הדתיות.

<מעין נשר: לא ייתכן שיבואו עכשיו כל אותן עשרות רשויות שעלה להן התקציב בגלל שהאוצר הוסיף כסף.

<מעין נשר: עודד הראה כמה זה לא משמעותי ביחס לתקציב של הרשות כולה.

<מעין נשר: זה חצי אחוז ברשויות עם אחוזי ההשתתפות הגבוהים.

<מעין נשר: לא עשיתי בדיקה מדויקת, אבל במעל 85% מהרשויות מדובר בפחות מאחוז מהתקציב שלהן.

ישראל אייכלר: פחות מאחוז אחד?

<מעין נשר: כן.

<מעין נשר: הוועדה צריכה לתת לנו את התמיכה בדבר הזה.

<מעין נשר: הלכנו לקראת רשויות שבגלל שינויי סוציו וכל מיני דברים אחוז ההשתתפות שלהן השתנה.

משה גפני: יש מספר בודד של רשויות שהאחוז של ההשתתפות שלהן ירד?

<מעין נשר: כן.

משה גפני: אתם תשפו את הרשויות שהאחוז שלהן עלה?

<מעין נשר: אנחנו לא מדברים על שיפוי.

משה גפני: לא שיפוי.

משה גפני: אני מדבר על כך שהרשות תוכל לנהל את תקציבה, שהיא לא תיפגע בתקציב שלה כתוצאה מהעלייה של אחוז ההשתתפות.

<מעין נשר: נכון.

<מעין נשר: יש מקום לסיוע בניוד תקציבן של רשויות בתכנית הבראה.

<מעין נשר: זה לא רק הדבר הזה.

משה גפני: תעמדו במה שהתחייבתם.

<מעין נשר: אחד הדברים שיכולנו לדרוש זה שאלו שנהנות כי תקציבן ירד ישפו את אלו שתקציבן עלה.

<מעין נשר: חשבנו שזה לא במקום לעשות את זה, כי לאלו שתקציבן ירד השתנה הסוציו.

<מעין נשר: זה אומר שמאפייני הרשות שונים, שהרשות חלשה יותר.

<חגי אברהמי: כל סיוע שיינתן לרשות מקומית בעקבות הוצאה שהיא צריכה להוציא לא יכול להתבצע במסגרת או בהקשר של תקציבי המועצות הדתיות.

<חגי אברהמי: החלק של הממשלה שאושר בחוק התקציב השנתי לצורך שירותי הדת לא יכול לעלות.

משה גפני: אני יודע את זה.

משה גפני: אנחנו לא מתכוונים לשנות היום את אמות המידה.

משה גפני: אותן רשויות שנפגעות כתוצאה מעליית האחוז יקבלו סיוע על מנת שהן לא ייפגעו בתקציבן.

<צביה סעדון: אני מזמינה את מנכ"ל המשרד לשירותי הדת לבוא לעירית באר שבע, לראות את התקציבים של התרבות התורנית, בייחוד לנושא הדת, ולהיווכח שהתקציב הוא הרבה מעבר לאחוז אחד.

משה גפני: זה נכון.

<מירה סלומון: אנחנו מבקשים להביע תרעומת על הטענה שאנחנו מנסים להתעלם ממועצות דתיות, שאנחנו מנסים להתנכל להן, להתקיף אותן, להתחמק מהמחויבויות שיש לנו כלפיהן.

<מירה סלומון: עם כל הכבוד, מועצות דתיות זו מטלה ממלכתית.

<מירה סלומון: כמו כל מטלה ממלכתית אחרת, בין חשובה יותר או פחות, ראוי שהמדינה תיטול עליה אחריות.

<מירה סלומון: במועצות הדתיות הדברים הם בדיוק הפוך: הרשויות המקומיות הן אלו ששמות את מרבית התקציב.

<מירה סלומון: כאשר נעשתה בדיקה של תקציבי הרשויות המקומיות בתקציב משרד הדתות, חבל שלא נעשתה אותה בדיקה על תקציב המועצות הדתיות במשרד לשירותי דת מתוך כלל תקציב האוצר.

<מירה סלומון: נדמה לי שזה פרומיל שבפרומיל שבפרומיל.

<מירה סלומון: נדמה לי שהבקשה שלנו לעוד כמה מיליונים כדי לנסות למזער את הנזק של הרשויות המקומיות, היא פרומיל שבפרומיל.

משה גפני: בישיבה הקודמת ביקשתי להגיע לסיכום לגבי אלה שנפגעו.

משה גפני: אני מברך על העניין.

משה גפני: אני מבקש שזה יתבצע.

משה גפני: זה הרע במיעוטו.

משה גפני: לפחות שאותן רשויות יקבלו סיוע כזה או אחר על מנת שתקציבן לא ייפגע.

משה גפני: אני מזדהה לחלוטין עם מה שאמרו הגברות הנכבדות מהרשויות המקומיות.

משה גפני: עם כל הכבוד למדינת ישראל, עם כל הכבוד לממשלה, עם כל הכבוד למשרד האוצר ולוועדת הכספים, לא יכול להיות שישניאו את שירותי הדת על הרשויות המקומיות.

משה גפני: לא יכול להיות שיש דין שונה לשירותי חינוך, לשירותי רווחה, לשירותי תחבורה.

משה גפני: שם הרשויות נדרשות להשתתף ב-25% מקסימום.

משה גפני: יש מקומות שהרשויות צריכות לתת 10%.

משה גפני: שירותי הדת דורשים מחלק מהרשויות 75%.

משה גפני: למה?

משה גפני: למה הן צריכות להשתתף בזה?

משה גפני: אני מציע, אדוני המנכ"ל, בוא ניקח את תקציב שירותי הדת, נראה כמה הוא באחוזים מתקציב המדינה.

משה גפני: האם הוא מגיע ל-0.5% של עיריית באר שבע?

משה גפני: הוא לא מתקרב לשם בכלל.

משה גפני: איזה תקציב יש לשירותי הדת?

משה גפני: למה זה נופל על כתפי הרשויות המקומיות?

משה גפני: אם רוצים להוסיף תקציב לשירותי הדת, שיוסיפו תקציב לשירותי הדת.

משה גפני: אני מדבר על אמות המידה.

משה גפני: משניאים את שירותי הדת על הרשויות המקומיות.

משה גפני: אני אגיד לכם מה עושים ראשי רשויות.

משה גפני: הם פשוט מקצצים בתקציב של המועצות הדתיות.

משה גפני: הם מגדילים את התרבות התורנית, הם לוקחים איזה אדם לעירייה, אומרים לו לטפל במקוואות.

משה גפני: המועצות הדתיות נדחקות הצידה.

משה גפני: הן הגופים הממלכתיים.

משה גפני: זה ייפסק.

משה גפני: משרד האוצר, אני משבח את מה שעשיתם.

משה גפני: זה בסדר גמור שעשיתם את המחווה הזאת, אבל בשנה הבאה אל תבואו עם זה.

משה גפני: אם יגיעו אמות מידה כאלו, אני לוקח את זה, קורע לגזרים וזורק לפח.

משה גפני: לא יהיה דבר כזה.

משה גפני: תשבו עם המשרד לשירותי דת.

משה גפני: אני לא מדבר על הגדלת תקציב שירותי הדת, אני מדבר על הרשויות המקומיות.

משה גפני: אם קובעים אמות מידה, לא יכול להיות שזה יהיה שונה מחינוך.

<עודד פלוס: ה-60/40 זה בחוק שירותי הדת היהודיים.

משה גפני: התפקיד שלי הוא לשנות את החוק.

משה גפני: החוק מעוות, החוק אנכרוניסטי.

משה גפני: זה היה בזמן שהדתיים הסתובבו עם הראש למטה.

משה גפני: היום זה לא כך.

משה גפני: היום אנחנו נמצאים בכל מקום, אנחנו יודעים שאנחנו מופלים לרעה.

משה גפני: נציג המועצה הדתית יודע שהמדינה לא נותנת.

משה גפני: מה תגיד באר-שבע?

משה גפני: אנחנו נותנים 75%, המדינה בקושי 25%?

משה גפני: לא יהיה את זה בשנה הבאה.

משה גפני: אני ביקשתי להניח הצעת חוק שתדבר על 75% המדינה, 30% הרשות המקומית.

משה גפני: החוק הזה ייכנס לדיון.

משה גפני: אני מציע שלא נגיע לזה שלא בהסכמה.

משה גפני: אני מבקש לשבת בדרגים הבכירים ביותר במשרד לשירותי הדת ובמשרד האוצר.

משה גפני: אני מבין שזה הרבה כסף.

משה גפני: אני לא מבקש את זה במכה אחת.

משה גפני: צריך לשבת על שני סעיפים.

משה גפני: סעיף אחד זה הגדלה משמעותית של שירותי הדת.

משה גפני: יש היום דרישה הולכת וגוברת לשירותי דת.

משה גפני: פעם זה לא היה.

משה גפני: מבקשים בית כנסת, מקווה.

משה גפני: אני לא מדבר על דברים שחייבים לעשות על פי חוק.

משה גפני: אתם נותנים היום פחות תקציב על רבנים.

משה גפני: יש היום פחות רבנים.

משה גפני: יש כאלה שעזבו, פרשו לגמלאות, כאשר לא באים במקומם אחרים.

משה גפני: התוצאה היא תוצאה עגומה מאוד.

משה גפני: אני נמצא פה 28 שנים.

משה גפני: לא הייתה דרישה כזאת לפני 20 שנה.

משה גפני: יש היום דרישה של אנשים מסורתיים.

משה גפני: ראש הרשות רוצה להיענות לדרישות האלו.

משה גפני: אל תביאו את אמות המידה בשנה הבאה בלי שתהיה הסכמה.

משה גפני: אם אתם רוצים לעשות את זה מדורג על פני כמה שנים, בבקשה, זה הגיוני, בכל זאת מדובר על כמה מאות מיליונים.

משה גפני: אני מבין שצריך ללכת על מדורג.

משה גפני: הבטחתם לפני 5 שנים שתשנו את אמות המידה, שתעשו את זה כמו חינוך, כמו רווחה.

<מעין נשר: ההבטחה הייתה לעניין האלכסון הדיפרנציאלי.

<מעין נשר: היינו שמחים שבשירותי החינוך ובשירותי הרווחה יהיה אלכסון.

משה גפני: את מה שהבטיחו לי אני יודע.

<מעין נשר: זו לא הייתה ההבטחה שלנו.

משה גפני: יכול להיות שלא הבנתי את ההבטחה שלכם.

משה גפני: נכנסנו לעידן חדש.

משה גפני: אני לא מבקש מכם הבטחה.

משה גפני: אני מבטיח, כמובן בלי נדר, שאם יגיעו לפה אמות מידה, איך שהן מגיעות לפה הן נקרעות ונזרקות לפח.

משה גפני: אני אעמוד בהבטחתי.

משה גפני: במהלך השנה אני אנסה להעביר את החוק שלי.

משה גפני: אני אלך גם לשר האוצר.

משה גפני: צריכה להיות איזו שהיא אמת מידה שווה.

משה גפני: השנה אין לנו ברירה.

משה גפני: אני מודה לכם שהגעתם לפתרון, זה באמת היה יותר מידי.

משה גפני: בשנה הבאה זה לא יהיה.

משה גפני: אני מבקש להתחיל בדיון הזה.

משה גפני: אני אחתים את חברי ועדת הכספים על הצעת החוק.

משה גפני: לקראת שנה הבאה, כשיתחילו הדיונים על 2018, יהיו דברים שנצטרך לעשות בהם שינויים.

משה גפני: אפשר, בין היתר, להגדיל את תקציב שירותי הדת.

<עודד פלוס: זה מה שאנחנו מעוניינים.

<עודד פלוס: אותי יותר מטריד הכסף שמגיע לכל המערכת.

<עודד פלוס: המקור שלו פחות מעניין אותי.

משה גפני: אני איתך.

<רפי מלאכי: אני שמח לשמוע את מה שכבודו אומר, זה מרגש מאוד, רק רציתי, אם אפשר, להרחיב את ההבטחה של כבודו גם לנושא השכר והתנאים של העובדים, כי הם מככבים בדוח משרד האוצר בתחתית סולם השכר.

משה גפני: זה משהו אחר.

משה גפני: זה בסדר שהעלית את זה, אני אטפל בזה.

ישראל אייכלר: זה אפילו שווה דיון נפרד.

<עודד פלוס: אם נעלה את התקציב של המועצות הדתיות, יהיה מאיפה לשלם.

<עודד פלוס: הסוגיה שמונחת היום בבית המשפט העליון היא סוגיית משגיחי הכשרות.

<עודד פלוס: אנחנו צריכים כסף על-מנת שנוכל להעסיק עובדים.

משה גפני: מי בעד קביעת סכום ההשתתפות המיוחד בהוצאות התקציב של המועצות הדתיות בהתאם לסעיף 11ב לחוק שירותי הדת היהודיים (נוסח משולב), התשל"א-1971 (אמות המידה) – לשנת 2017, ירים את ידו?

משה גפני: בעד – פה אחד

משה גפני: נמנעים – אין

משה גפני: אמות המידה אושרו פה אחד.